ดาวโจนส์ปิดพุ่งกว่า 200 จุด รับความหวังกรีซบรรลุข้อตกลง
ดัชนีดาวโจนส์ตลาดหุ้นนิวยอร์กปิดบวกเมื่อคืนนี้ (10 ก.ค.) ขณะที่นักลงทุนมีความหวังว่ากรีซและเจ้าหนี้อาจบรรลุของตกลงกันเร็วๆ นี้
11 ก.ค. 2558

สำนักข่าวอินโฟเควสท์รายงานว่า ดัชนีเฉลี่ยอุตสาหกรรมดาวโจนส์ปิดที่ 17,760.41 จุด เพิ่มขึ้น 211.79 จุด หรือ +1.21%, ดัชนี NASDAQ ปิดที่ 4,997.70 จุด เพิ่มขึ้น 75.30 จุด หรือ 1.53% และดัชนี S&amp;P500 ปิดที่ 2,076.62 จุด เพิ่มขึ้น 25.31 จุด หรือ +1.23%
ตลาดหุ้นนิวยอร์กปรับตัวสูงขึ้นเมื่อคืนนี้ ภายหลังเจ้าหน้าที่ของสหภาพยุโรป (EU) เปิดเผยว่า ยูโรกรุ๊ปได้รับมาตรการขั้นแรกสุด (Prior Actions) จากกรีซแล้วเมื่อคืนวันพฤหัสบดีตามเวลาท้องถิ่น พร้อมกับกล่าวว่าจะไม่มีการจัดการประชุมสุดยอดผู้นำอียูในวันอาทิตย์ที่จะถึงนี้ หากที่ประชุมยูโรกรุ๊ปในวันนี้ สามารถสรุปข้อตกลงเรื่องการให้ความช่วยเหลือกรีซได้
นอกจากนี้ นักลงทุนยังคลายความวิตกเกี่ยวกับตลาดหุ้นจีน ภายหลังตลาดดีดขึ้นเป็นวันที่ 2 หุ้นเทคโนโลยีปรับตัวขึ้น โดยแอปเปิลดีดขึ้น 2.7% หลังจากที่ปรับตัวลงติดต่อกัน 5 วัน และหุ้นกูเกิล อิงค์ เพิ่มขึ้น 2.1% ด้านหุ้นสายการบินปรับตัวขึ้น โดยหุ้นอลาสกา แอร์พุ่งขึ้น 6% และ หุ้นเดลตา แอร์ ไลนส์ เพิ่มขึ้น 4.7%